b'\n_START_ARTICLE_\nAutoradio\n_START_PARAGRAPH_\nAutoradio on autoissa k\xc3\xa4ytett\xc3\xa4v\xc3\xa4 radiovastaanotin, mink\xc3\xa4 lis\xc3\xa4ksi siin\xc3\xa4 on usein my\xc3\xb6s paikallinen ohjelmal\xc3\xa4hde: C-kasettisoitin, CD-levysoitin tai muistikorttipaikka. Autoradio liitet\xc3\xa4\xc3\xa4n autoon yleens\xc3\xa4 ISO 10487 -standardin mukaisilla liittimill\xc3\xa4._NEWLINE_Autoradiovastaanotin on yleens\xc3\xa4 stereovastaanotin, joka sis\xc3\xa4lt\xc3\xa4\xc3\xa4 vahvistimen kahdelle kaiutinparille. Useimmiten kaiutinj\xc3\xa4rjestelm\xc3\xa4 koostuu ainakin etuoviin sijoitetuista kaiuttimista. Stereokaiutinpari saattaa olla sijoitettuna my\xc3\xb6s takaoviin tai hattuhyllylle. Kaiutinj\xc3\xa4rjestelm\xc3\xa4\xc3\xa4n voi kuulua my\xc3\xb6s erillinen bassokaiutin._NEWLINE_Autoradioissa k\xc3\xa4ytet\xc3\xa4\xc3\xa4n usein RDS-j\xc3\xa4rjestelm\xc3\xa4\xc3\xa4, jonka avulla radio osaa etsi\xc3\xa4 ja vaihtaa valitun aseman aina vahvimman signaalin l\xc3\xa4hett\xc3\xa4v\xc3\xa4lle radiotaajuudelle. N\xc3\xa4in kun autolla ajetaan radiomaston l\xc3\xa4hetysalueen rajamaille, RDS vaihtaa ohjelmal\xc3\xa4hteen kuulumaan uudelta paremmin kuuluvalta radiomastolta sen taajuudelta. Autossa istuva kuuntelija kuulee aseman l\xc3\xa4hetyst\xc3\xa4 jatkuvasti riippumatta auton sijainnin muutoksista. RDS sis\xc3\xa4lt\xc3\xa4\xc3\xa4 muitakin v\xc3\xa4hemm\xc3\xa4n k\xc3\xa4ytettyj\xc3\xa4 ominaisuuksia, mm. liikennetiedotukset._NEWLINE_Nykyaikaisissa autoradioissa on esivalittuja asemien pikan\xc3\xa4pp\xc3\xa4imi\xc3\xa4 ja automaattinen aseman etsimistoiminto. N\xc3\xa4m\xc3\xa4 parantavat liikenneturvallisuutta v\xc3\xa4hent\xc3\xa4m\xc3\xa4ll\xc3\xa4 kuljettajan huomiokyvyn siirtymist\xc3\xa4 ajamisesta radion asemien etsimiseen._NEWLINE_Varkauksia pyrit\xc3\xa4\xc3\xa4n v\xc3\xa4hent\xc3\xa4m\xc3\xa4\xc3\xa4n varustamalla autoradiot irrotettavalla hallintapaneelilla. Auton k\xc3\xa4ytt\xc3\xa4j\xc3\xa4 voi ottaa hallintapaneelin taskuun poistuessaan autosta. Se on laitettavissa helposti ja nopeasti takaisin paikoilleen tultaessa seuraavan kerran autoon ja haluttaessa kuunnella autoradiota. Ilman yksil\xc3\xb6llist\xc3\xa4 hallintapaneelia radio on toimintakyvyt\xc3\xb6n ja varastettuna arvoton. Joissakin autoradioissa on my\xc3\xb6s ominaisuus, joka lukitsee radion, mik\xc3\xa4li se irrotetaan akusta. Lukituksen voi avata ainoastaan sy\xc3\xb6tt\xc3\xa4m\xc3\xa4ll\xc3\xa4 oikean tunnusluvun, kun akkuj\xc3\xa4nnite on kytketty takaisin. Varkauksia ehk\xc3\xa4isee my\xc3\xb6s tehdasasennettu kojelautaan integroitu autoradio, sill\xc3\xa4 se on yleens\xc3\xa4 malli- tai merkkikohtainen, sen k\xc3\xa4ytt\xc3\xb6kytkimet ovat osa autoa tai sit\xc3\xa4 ei voi k\xc3\xa4ytt\xc3\xa4\xc3\xa4 tietyn auton ulkopuolella lainkaan. T\xc3\xa4m\xc3\xa4 pienent\xc3\xa4\xc3\xa4 huomattavasti varkaan kiinnostusta laitteeseen._NEWLINE_Nyky\xc3\xa4\xc3\xa4n C-kasettisoittimen sijasta autoradioissa on usein CD-soitin, jolla voi kuunnella my\xc3\xb6s MP3- tai WMA-tiedostoja sis\xc3\xa4lt\xc3\xa4vi\xc3\xa4 CD-ROM-levyj\xc3\xa4 tai USB-muistiin talletettua \xc3\xa4\xc3\xa4nt\xc3\xa4. Joissain malleissa on AUX-IN-liit\xc3\xa4nt\xc3\xa4, mink\xc3\xa4 ansiosta niihin voi liitt\xc3\xa4\xc3\xa4 toisen \xc3\xa4\xc3\xa4nil\xc3\xa4hteen. Kylmiss\xc3\xa4 l\xc3\xa4mp\xc3\xb6tiloissa saattaa C-kasettisoittimessa nauhan huojunta olla suurta ja kuumissa l\xc3\xa4mp\xc3\xb6tiloissa C-kasetin magneettinauhat saattavat vaurioitua. Korkeita paikallisia l\xc3\xa4mp\xc3\xb6tiloja voi tuottaa niin auton oma tehokas l\xc3\xa4mmityslaite kuin my\xc3\xb6s kes\xc3\xa4ll\xc3\xa4 aurinkoiselle paikalle pys\xc3\xa4k\xc3\xb6iminen, mik\xc3\xa4 nostaa matkustamon l\xc3\xa4mp\xc3\xb6tilan._NEWLINE_Autoradioiden vahvistimet k\xc3\xa4ytt\xc3\xa4v\xc3\xa4t akun j\xc3\xa4nnitett\xc3\xa4, jolloin niist\xc3\xa4 ei saada kovin isoa tehoa muodostettua, siksi autokaiuttimien impedanssi onkin pienempi jotta ne soisivat voimakkaammin pienemm\xc3\xa4ll\xc3\xa4 j\xc3\xa4nnitteell\xc3\xa4. Lis\xc3\xa4tehoa saadaan sillastamalla kaksi vahvistinta ja my\xc3\xb6s siten, ett\xc3\xa4 vahvistin k\xc3\xa4ytt\xc3\xa4\xc3\xa4 hakkurivirtal\xc3\xa4hdett\xc3\xa4, jolla akun j\xc3\xa4nnitett\xc3\xa4 on saatu nostettua.'